《南泾渔父》
唐代·陆龟蒙

予方任疏慵，地僻即所好。江流背村落，偶往心已嫪。

田家相去远，岑寂且纵傲。出户手先筇，见人头未帽。

南泾有渔父，往往携稚造。问其所以渔，对我真蹈道。

我初簎鱼鳖，童丱至于耄。窟穴与生成，自然通壸奥。

孜孜戒吾属，天物不可暴。大小参去留，候其孳养报。

终朝获鱼利，鱼亦未常耗。同覆天地中，违仁辜覆焘。

余观为政者，此意谅难到。民皆死搜求，莫肯兴愍悼。

今年川泽旱，前岁山源潦。牒诉已盈庭，闻之类禽噪。

譬如死鸡鹜，岂不容乳抱。孟子讥宋人，非其揠苗躁。

吾嘉渔父旨，雅叶贤哲操。倘遇采诗官，斯文诚敢告。

作者简介：陆龟蒙（？～公元881年），唐代农学家、文学家，字鲁望，别号天随子、江湖散人、甫里先生，江苏吴县人。曾任湖州、苏州刺史幕僚，后隐居松江甫里，编著有《甫里先生文集》等。 他的小品文主要收在《笠泽丛书》中，现实针对性强，议论也颇精切，如《野庙碑》、《记稻鼠》等。陆龟蒙与皮日休交友，世称“皮陆”，诗以写景咏物为多。